《水调歌头·胡氏问影楼秋夜闻曲》
清代·魏元戴

明月不照夕，灯火乱星球。一片娇波沈碧，短艇小虹桥。

夜久阑干倚遍，安得铜琵铁板，水调唱歌头。切切小弦语，欸乃一声遥。

空俛仰，廿年事，一浮沤。堤柳多应相识，涴地不禁秋。

远忆苏翁菜圃，聊拥卧龙尘榻，不是宝钗楼。丹灶起无地，长揖谢浮邱。

作者简介：1867-1929，南昌县人。光绪二十九年进士，考功郎。